Drie maande ná die paartjie op die plek besluit het, het Roeline vasgestel dat haar aktrise-ma, Elsabé Daneel, se familie destyds vir ’n paar generasies op Roodezand gebly het.
Vir Roeline en Werner moes die diens persoonlik en intiem wees. Die paartjie het hul eie huweliksbeloftes geskryf. En hoewel hulle iemand gekry het om die wetlike aspekte te hanteer, het Elsabé en ’n goeie vriendin van Roeline, Renée Rossouw, die boodskappe van die diens gelei.
"Alana van Heerden het my en my strooimeisies se rokke gemaak. Ek het by Alana aangekom met ’n baie los, byna casual idee van ’n romp met sakke en ’n insteekhemp, maar toe sy my een van haar bestaande skeppings laat aanpas om na ’n materiaal te loer, het ek verlief geraak op die behoorlike korset met boning en alles. Dis so anders as wat ek aanvanklik beplan het, maar ek is mal daaroor! Ek het vinnig ook geweet ek wil in blush - ’n ligpienk kleur - trou, eerstens omdat dit beter as wit by my gelaat werk en omdat dit hopelik makliker weer gedra kan word. Die roosgoue baadjie was my idee! Dit was ’n herfstroue en jy weet nie vooraf wat die weer gaan inhou nie. En hom sal ek beslis nog baie dra!"